Nariadenie Komisie (EHS) č. 4006/87
z 23. decembra 1987,
ktorým sa mení a dopĺňa Protokol č. 4 o bavlne
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2658/87 z 23. júla 1987 o tarifnej a štatistickej nomenklatúre a o Spoločnom colnom sadzobníku [1], zmenené a doplnené nariadením (EHS) č. 3985/87 [2], a najmä na jeho článok 15,
keďže nariadenie Rady (EHS) č. 2658/87 s účinnosťou od 1. januára 1988 stanovuje kombinovanú nomenklatúru založenú na harmonizovanom systéme, ktorá je v súlade s požiadavkami Spoločného colného sadzobníka a nomenklatúry tovarov na obchodnú štatistiku spoločenstva;
keďže je v dôsledku toho potrebné vyjadriť opis tovaru a čísla colných položiek, ktoré sú uvedené v protokole Rady č. 4 z 24. mája 1979, ktorý sa týka bavlny [3], v zmysle kombinovanej nomenklatúry; keďže tieto zmeny si nevyžadujú nijaký podstatný zásah,
PRIJALA TOTO NARIADENIE:
Článok 1
Protokol č. 4/79 o bavlne sa mení takto:
Prvé ustanovenie protokolu č. 4 sa nahrádza týmto znením:
"1. Tento protokol sa týka bavlny, nemykanej alebo česanej, ktorá spadá pod položku č. 520100 kombinovanej nomenklatúry."
Článok 2
Toto nariadenie nadobudne účinnosť 1. januára 1988.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. decembra 1987